22 AUGUSTUS – Afrikanergeskiedenis
1650 – Die Here XVII besluit om verversingspos aan die Kaap te stig
Hierdie besluit het gelei tot die vestiging van die blankes in Suid-Afrika. Verskeie geografiese en politieke faktore het gelei tot hierdie belangrike besluit. Vir die handelskepe van die VOC op hul maande lange seereise na die Ooste was 'n verversingspos 'n vereiste. So 'n verversingspos was nodig vir die inneem van vars water, groente en vrugte en kon aan die siek en vermoeide seevaarders 'n kans bied om uit te rus en te herstel. Aangesien die seilskepe verplig was om van die heersende winde gebruik te maak, was Tafelbaai die aangewese plek vir so 'n "halfwegstasie". Lank voor 1650 het Nederlandse vlote Tafelbaai gebruik om vars water in te neem en slagvee van die Khoi te ruil. Ook het die Engelse handelsvlote die baai gebruik, en in 1619 het die twee handelsmaatskappye daaraan gedink om 'n gesamentlike verversingspos daar te stig. Vanaf 1923 het die Engelse vlote meer begin handeldryf met Indië en minder na die Oos-Indiese eilande geseil. Vir die Nederlanders het Tafelbaai egter belangriker geword toe St. Helena-eiland se voorraad varke deur wildehonde uitgeroei is. Intussen het betrekkinge tussen Engeland en Nederland teen die middel van die sewentiende eeu so begin versleg dat daar vir oorlog gevrees is. Die Nederlandse maatskappy het besef dat hy die Engelse moet voorspring en die strategiese Tafelbaai moet beset. In Maart 1647 het 'n Nederlandse skip die Haarlem in Tafelbaai gestrand. Die bemanning het gelukkig die strand bereik en het daarin geslaag om voorrade van die skip te berg, maar hulle moes feitlik 'n hele jaar hier vertoef. Tydens hul verblyf is groentetuintjies aangelê, wild gejag en vee van die Khoi geruil. Selfs 'n fortjie is as verblyfplek gebou. Hierdie geval het die Here XVII beweeg om ernstige aandag aan 'n permanente verversingspos te gee. Die bevelvoerder van Haarlem is gevra om 'n verslag op te stel. Die verslag wat deur Janszen en Proot onderteken is, was so gunstig dat die Here XVII besluit het om die verversingspos te stig.
1900 – Anglo-Boereoorlog: Skermutseling by Roodepoortpas (Warmbad), ZAR
1952 – Die Ossewa-Brandwag amptelik ontbind
Die OB is aanvanklik gestig as kultuurorganisasie. Later het dit ontwikkel as politieke organisasie wat deelname teen die Tweede Wêreldoorlog sterk teengestaan het. Die OB is in 1942 deur die regering as verbode organisasie verklaar.
1997 – Potchefstroomse studente verbreek 'n 60 jaar lange kerkverbod op dans
1831 – Catharina Felicia van Rees, skryfster van die Volkslied van die ZAR († 1 April 1915)
1853 – Ds. Bernard Petrus Jacobus Marchand, predikant van die Nederduitse Gereformeerde Kerk en een van die stigters van die arbeidskolonie op Kakamas († 5 Oktober 1917)
Ds. Marchand was predikant van die Nederduitse Gereformeerde Kerk en een van die stigters van die arbeidskolonie op Kakamas, 'n besproeiingskema waarvan die doel was om armblankes op te hef. In dié omgewing is die NG gemeente Marchand na hom genoem.
1909 – Pierre de Wet, rolprentregisseur, vervaardiger en skrywer († 24 Junie 1990)
Pierre Stephanus de Wet was 'n legendariese rolprentregisseur, vervaardiger en skrywer. Hy word as die vader van die Afrikaanse rolprentbedryf beskou. Hy het die Afrikaanse rolprentbedryf met karige middele byna man-alleen op die been gebring en 'n totaal van 21 Afrikaanse rolprente gedurende sy lewe vervaardig.
1942 – Pieter Gert Wessel (Piet) Grobler, politikus en adviseur vir pres. Paul Kruger (* 1 Februarie 1873)